pythainlp/thaigov-v2-corpus-22032023 huggingface dataset:
วันพุธที่ 30 มีนาคม 2565
รัฐมนตรีว่าการกระทรวงยุติธรรม ต้อนรับผู้อำนวยการบริหารของสำนักงานว่าด้วยยาเสพติดและอาชญากรรมแห่งสหประชาชาติ (UNODC) ร่วมหารือการป้องกันอาชญากรรมและความยุติธรรมทางอาญา
รัฐมนตรีว่าการกระทรวงยุติธรรม ต้อนรับผู้อำนวยการบริหารของสำนักงานว่าด้วยยาเสพติดและอาชญากรรมแห่งสหประชาชาติ (UNODC) ร่วมหารือการป้องกันอาชญากรรมและความยุติธรรมทางอาญา และการป้องกันและปราบปรามยาเสพติด
ในวันพุธที่ ๓๐ มีนาคม ๒๕๖๕ เวลา ๑๕.๓๐ น. นายสมศักดิ์ เทพสุทิน รัฐมนตรีว่าการกระทรวงการยุติธรรม พร้อมด้วย พ.ต.ท. ประวุธ วงศ์สีนิล รองปลัดกระทรวงยุติธรรม นายวิชัย ไชยมงคล เลขาธิการ ป.ป.ส. เอกอัครราชทูต อดิศักดิ์ ภาณุพงศ์ ที่ปรึกษาพิเศษ สถาบันเพื่อการยุติธรรมแห่งประเทศไทย ผู้แทนกรมราชทัณฑ์ และผู้แทนกรมสอบสวนคดีพิเศษ ให้การต้อนรับ นางฑอดะฮ์ วาลี (Ms. Ghada Waly) ผู้อำนวยการบริหารของสำนักงานว่าด้วยยาเสพติดและอาชญากรรมแห่งสหประชาชาติ (UNODC) และผู้อำนวยการใหญ่ สำนักงานสหประชาชาติ ณ กรุงเวียนนา พร้อมคณะ ณ ห้องรับรองกระทรวงยุติธรรม ชั้น ๓ อาคารกระทรวงยุติธรรม โดยได้ร่วมหารือเกี่ยวกับความร่วมมือด้านการป้องกันอาชญากรรมและความยุติธรรมทางอาญา และการป้องกันและปราบปรามยาเสพติด โดยเฉพาะบทบาทของประเทศไทยในการเข้าร่วมการประชุมคณะกรรมาธิการว่าด้วยการป้องกันอาชญากรรมและความยุติธรรมทางอาญา (CCPCJ) และการประชุมคณะกรรมาธิการยาเสพติด (CND) ซึ่งประเทศไทยได้รับเลือกให้เป็นสมาชิกหลายวาระ รวมถึงวาระปัจจุบัน
นอกจากนี้ ทั้งสองฝ่ายได้หารือเกี่ยวกับการบริหารจัดการเรือนจำในประเทศไทย อาทิ การแก้ไขปัญหาความหนาแน่นในเรือนจำ การฝึกอาชีพผู้ต้องขังก่อนพ้นโทษ การแก้ไขปัญหายาเสพติดโดยเน้นที่กระบวนการยึดทรัพย์ เพื่อตัดวงจรผู้ค้ายาเสพติด การแก้ไขปัญหาสารตั้งต้น เป็นต้น ทั้งนี้ UNODC ยินดีให้ความช่วยเหลือทางวิชาการ การพัฒนาศักยภาพเจ้าหน้าที่ผู้ปฏิบัติงาน และสนับสนุนให้ประเทศไทยแสดงบทบาทนำในการแก้ไขปัญหายาเสพติดในอนุภูมิภาค
วันจันทร์ที่ 1 พฤศจิกายน 2564
รัฐบาลเตรียมรับรถไฟฟ้าลาว-จีน เพิ่มโอกาสการค้าชายแดนไทย
วันอาทิตย์ที่ 31 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเตรียมการรองรับการเปิดบริการรถไฟฟ้าจีน-ลาว ต้นเดือน ธ.ค. นี้ เนื่องจากเป็นโอกาสทางการค้าชายแดนและข้ามแดนของผู้ประกอบการไทย โดยเร่งปรับปรุงกฎระเบียบ เตรียมคนและอุปกรณ์รองรับพิธีการศุลกากรทางรถไฟทุกรูปแบบ พัฒนาพื้นที่สถานีหนองสองห้องให้เป็นจุดพักคอยของรถบรรทุกสินค้าขาออก พัฒนาพื้นที่สถานีรถไฟหนองคายให้เป็นศูนย์เปลี่ยนถ่ายสินค้าขาเข้าและตั้งโรงพักสินค้า ผ่อนผันช่องทางเข้าเฉพาะการขนส่งสินค้า ณ จุดผ่านแดนสะพานมิตรภาพไทย-ลาวแห่งที่ 1 และสถานีรถไฟหนองคาย ส่วนในระยะยาวจะเร่งเชื่อมโยงเส้นทางรถไฟจีน-ลาว-ไทย ให้สมบูรณ์ ก่อสร้างสะพานแห่งใหม่สำหรับการขนส่งระบบราง และพัฒนาศูนย์ขนถ่ายสินค้านาทา จ.หนองคาย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 12 เมษายน 2565
โฆษกรัฐบาลเผย นายกฯ มอบของขวัญสงกรานต์จากรัฐบาล แบ่งเบาค่าใช้จ่ายประชาชนเดินทางกลับบ้าน เปิดให้ขึ้นทางด่วนฟรี 5 เส้นทาง พร้อมขอบคุณเจ้าหน้าที่ทุกคนที่ต้องปฏิบัติงานในช่วงสงกรานต์
โฆษกรัฐบาลเผย นายกฯ มอบของขวัญสงกรานต์จากรัฐบาล แบ่งเบาค่าใช้จ่ายประชาชนเดินทางกลับบ้าน เปิดให้ขึ้นทางด่วนฟรี 5 เส้นทาง พร้อมขอบคุณเจ้าหน้าที่ทุกคนที่ต้องปฏิบัติงานในช่วงเทศกาลสงกรานต์ 2565
วันที่ 12 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยพี่น้องประชาชนที่ต้องกลับบ้านในช่วงเทศกาลสงกรานต์ปี 2565 นี้ โดยกำชับให้หน่วยงานที่เกี่ยวข้องอำนวยความสะดวกประชาชนในการเดินทางกลับบ้าน พร้อมมอบของขวัญวันสงกรานต์และช่วยแบ่งเบาลดภาระประชาชนที่ต้องใช้บริการทางด่วนกลับบ้านช่วงสงกรานต์ด้วยการเปิดให้ขึ้นทางด่วนฟรี 5 เส้นทาง
นายธนกรกล่าวว่า รัฐบาลโดยการทางพิเศษแห่งประเทศไทย (กทพ.) กระทรวงคมนาคม ร่วมกับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM และบริษัท ทางด่วนกรุงเทพเหนือ จำกัด เตรียมพร้อมอำนวยความสะดวกและช่วยลดภาระค่าใช้จ่ายของประชาชน โดยยกเว้นค่าผ่านทางพิเศษ ดังนี้ 1. ทางพิเศษบูรพาวิถี (ทางพิเศษสายบางนา-ชลบุรี) 2. ทางพิเศษกาญจนาภิเษก (บางพลี–สุขสวัสดิ์) โดยทั้งสองเส้นทางเริ่มตั้งแต่วันอังคารที่ 12 เมษายน 2565 เวลา 00.01 น. ถึงวันจันทร์ที่ 18 เมษายน 2565 เวลา 24.00 น. 3. ทางพิเศษเฉลิมมหานคร (ทางด่วนขั้นที่ 1) 4. ทางพิเศษศรีรัช (ทางด่วนขั้นที่ 2) และ 5. ทางพิเศษอุดรรัถยา (ทางด่วนบางปะอิน-ปากเกร็ด) โดยทั้งสามเส้นทางเริ่มตั้งแต่วันพุธที่ 13 เมษายน 2565 เวลา 00.01 น. ถึงวันศุกร์ที่ 15 เมษายน 2565 เวลา 24.00 น.
นอกจากนี้ กระทรวงคมนาคมยังได้จัดตั้งหน่วยบริการประชาชน โดยบูรณาการการทำงานร่วมกับเจ้าหน้าที่ตำรวจทางด่วน บริษัท ทางด่วนและรถไฟฟ้ากรุงเทพ จำกัด (มหาชน) เพื่อบริการประชาชนที่ใช้ทางพิเศษในช่วงเดินทางขาออกจากกรุงเทพฯ (ระหว่างวันที่ 11-13 เมษายน 2565 ) จัดตั้งหน่วยบริการที่ด่านเก็บเงินค่าผ่านทางพิเศษบางแก้ว 1 ด่านเก็บเงินค่าผ่านทางพิเศษฉิมพลี ด่านเก็บเงินค่าผ่านทางพิเศษบางปะอิน (ขาออก) เวลา 07.00 – 21.00 น. สำหรับช่วงขาเข้ากรุงเทพฯ (ระหว่างวันที่ 14-17 เมษายน 2565) จัดตั้งหน่วยบริการที่ด่านเก็บเงินค่าผ่านทางพิเศษดาวคะนอง ด่านเก็บเงินค่าผ่านทางพิเศษจตุโชติ และด่านเก็บเงินค่าผ่านทางพิเศษบางปะอิน (ขาเข้า) เวลา 07.00 – 21.00 น.
“นายกรัฐมนตรีห่วงใยความสะดวก ปลอดภัยของพี่น้องประชาชนที่ต้องเดินทางช่วงสงกรานต์ได้กำชับให้หน่วยงานที่เกี่ยวข้องอำนวยความสะดวกเพื่อรองรับการเดินทางของประชาชนช่วงสงกรานต์ พร้อมได้ติดตามกำชับการช่วยเหลือประชาชน อำนวยการจราจร แก้ไขปัญหาการจราจร และอุบัติเหตุในทุกเส้นทาง ในขณะเดียวกัน ขอให้เจ้าหน้าที่พนักงานขับรถ และประชาชนขับขี่ด้วยความระมัดระวัง มีน้ำใจในการใช้รถใช้ถนน หลีกเลี่ยง ป้องกันการเกิดอุบัติเหตุ นอกจากนี้ นายกรัฐมนตรียังขอบคุณเจ้าหน้าที่ทุกคนที่ต้องปฏิบัติงานในช่วงเทศกาลสงกรานต์เพื่ออำนวยความสะดวกและดูแลความปลอดภัยในการเดินทางของพี่น้องคนไทย” นายธนกรฯ กล่าว
วันศุกร์ที่ 31 ธันวาคม 2564
นายกฯ กำชับหน่วยงานเดินหน้าตามแผนป้องกันและลดอุบัติเหตุทางถนนช่วงเทศกาลปีใหม่ 2565
.....
นายธนกร วังบุญคงชนะ โฆษกรัฐบาล เผย พล.อ.ประยุทธ์ จันทร์โอชา นายกรัฐมนตรี และ รมว.กลาโหม กำชับหน่วยงานที่เกี่ยวข้องเดินหน้าตามแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2565 เน้นการบริหารจัดการในลักษณะพื้นที่เป็นตัวตั้ง (Area Approach) เพื่อลดปัจจัยเสี่ยงที่ก่อให้เกิดอุบัติเหตุทางถนนและอุบัติภัยอื่น ๆ
.
แผนบูรณาการและมาตรการการดำเนินงานป้องกันและลดอุบัติเหตุทางถนน 5 มาตรการ
มาตรการการลดปัจจัยเสี่ยงด้านคน ด้วยการบังคับใช้กฎหมายอย่างเข้มงวด และสร้างจิตสำนึกความปลอดภัยทางถนน
มาตรการลดปัจจัยเสี่ยงด้านถนนและสภาพแวดล้อม “1 ท้องถิ่น 1 ถนนปลอดภัย” ปิดจุดเสี่ยงด้านกายภาพบนท้องถนนต่าง ๆ
มาตรการการลดปัจจัยเสี่ยงด้านยานพาหนะ กวดขันผู้ใช้รถบรรทุกขนาดเล็กที่บรรทุกผู้โดยสารในลักษณะที่ไม่ปลอดภัย เข้มงวดกับรถตู้ส่วนบุคคลหรือรถเช่าให้ได้มาตรฐาน เป็นต้น
มาตรการด้านการช่วยเหลือหลังเกิดอุบัติเหตุ มีระบบช่วยเหลือเยียวยาผู้ประสบเหตุ ณ จุดเกิดเหตุของแต่ละพื้นที่
มาตรการบริหารจัดการและติดตามประเมินผลให้เป็นไปตามแผนปฏิบัติการฯ
.
เริ่มรณรงค์ควบคุมเข้มข้นทั้งก่อนและหลังการเดินทาง ตั้งแต่บัดนี้ - 11 ม.ค. 65 พร้อมขอให้ทุกภาคส่วนทั้งภาครัฐ ภาคเอกชน ท้องถิ่นและประชาชน เข้ามามีส่วนร่วมลดปัจจัยเสี่ยงการเกิดอุบัติเหตุให้เหลือน้อยที่สุด ควบคู่กับมาตรการเฝ้าระวัง ป้องกันและควบคุมโควิด-19
#ไทยคู่ฟ้า#ร่วมต้านโควิด19
-------------------
วันจันทร์ที่ 15 พฤศจิกายน 2564
รมช.มนัญญา ลงใต้ส่งเสริมปลูกฟ้าทะลายโจร พร้อมตรวจเยี่ยมโครงการท่องเที่ยวเชิงอนุรักษ์ด้านการเกษตร จ.กระบี่
รมช.มนัญญา ลงใต้ส่งเสริมปลูกฟ้าทะลายโจร พร้อมตรวจเยี่ยมโครงการท่องเที่ยวเชิงอนุรักษ์ด้านการเกษตร จ.กระบี่
นางสาวมนัญญาไทยเศรษฐ์รัฐมนตรีช่วยว่าการกระทรวงเกษตรและสหกรณ์กล่าวในโอกาสเป็นประธานพิธีเปิดโครงการส่งเสริมการปลูกพืชสมุนไพร(ฟ้าทะลายโจร)และตรวจเยี่ยมโครงการท่องเที่ยวเชิงอนุรักษ์ด้านการเกษตรโดยมีนายอำพันธุ์เวฬุตันติรองปลัดกระทรวงเกษตรและสหกรณ์นายวิศิษฐ์ศรีสุวรรณ์อธิบดีกรมส่งเสริมสหกรณ์นายโอภาสทองยงค์อธิบดีกรมตรวจบัญชีสหกรณ์นายประกอบเผ่าพงศ์รองอธิบดีกรมส่งเสริมสหกรณ์นางสาวอิงอรปัญญากิจรองอธิบดีกรมวิชาการเกษตรหัวหน้าส่วนราชการสมาชิกสหกรณ์เข้าร่วมณศูนย์วิจัยและพัฒนาการเกษตรกระบี่ต.เขาครามอ.เมืองจ.กระบี่ว่ากระทรวงเกษตรและสหกรณ์ได้มีนโยบายขับเคลื่อนการปลูกพืชสมุนไพรฟ้าทะลายโจรเพื่อป้อนเป็นวัตถุดิบให้กับผู้ผลิตยาฟ้าทะลายโจรเป็นยาต้านไวรัสโควิด-19ซึ่งพื้นที่จังหวัดกระบี่เป็นจังหวัดที่มีชาวต่างชาติเข้ามาท่องเที่ยวเป็นจำนวนมากและปัจจุบันโรคไวรัสโควิด-19ยังคงแพร่กระจายดังนั้นพืชสมุนไพรฟ้าทะลายโจรจึงเป็นทางเลือกในการบำบัดควบคุมและรักษาโรคไวรัสโควิด-19ได้ดีโดยในวันนี้ได้ส่งมอบฟ้าทะลายโจรให้แก่สมาชิกสหกรณ์จำนวน5สหกรณ์ได้แก่1.สหกรณ์นูรุลอิสลามกระบี่จำกัด(นู-รุน.อิส-สะ-ลาม) 2.สหกรณ์บารอกะฮอิสลามจำกัด(บอ-รอ-ก๊ะ) 3.สหกรณ์อิสลามตันมียะฮ์จำกัด(ตัส-มี-ยะ) 4.สหกรณ์อิสลามษะกอฟะฮจำกัด(ซา-กอ-ฟะ)และ5.สหกรณ์การเกษตรเมืองกระบี่จำกัด
นางสาวมนัญญากล่าวว่าโครงการดังกล่าวเป็นการดำเนินงานร่วมกันระหว่างกรมวิชาการเกษตรกรมส่งเสริมสหกรณ์และกรมตรวจบัญชีสหกรณ์โดยศูนย์วิจัยและพัฒนาการเกษตรกระบี่ได้สนับสนุนต้นพันธุ์ฟ้าทะลายโจรจำนวน35,700ต้นเพื่อจัดสรรให้กับสมาชิกสหกรณ์การเกษตรบางเจริญโมเดลจำกัดจำนวน47รายซึ่งพื้นที่ของสมาชิกได้ผ่านการรับรองมาตรฐานการปฏิบัติทางการเกษตรที่ดี(Good Agricultural Practices : GAP)เหมาะแก่การเป็นพื้นที่ปลูกฟ้าทะลายโจรเพื่อให้สมาชิกในโครงการบางเจริญโมเดลได้ทำการปลูกฟ้าทะลายโจรเพื่อส่งให้กับตลาดประชารัฐต่อไป
สำหรับศูนย์วิจัยและพัฒนาการเกษตรกระบี่มีพื้นที่กว่า1,500ไร่รวมพื้นที่ภูเขามีถ้ำค้างคาวและถ้ำพระมีภารกิจด้านการศึกษาวิจัยและบริการวิชาการด้านพืชและปัจจัยการผลิตรวมทั้งถ่ายทอดเทคโนโลยีให้แก่เกษตรกรและภาคเอกชนซึ่งปัจจุบันได้ดำเนินโครงการพระราชดำริเช่นโครงการอนุรักษ์พันธุกรรมพืชอันเนื่องมาจากพระราชดำริโครงการอนุรักษ์พันธุ์กล้วยไม้รองเท้านารีอันเนื่องมาจากพระราชดำริโครงการผลิตพืชแบบผสมผสานและห้องปฏิบัติการการผลิตชีวภัณฑ์โครงการขยายผลเทคโนโลยีการใช้ชีวภัณฑ์และปุ๋ยชีวภาพเพื่อการผลิตพืชปลอดภัยและอินทรีย์ซึ่งจะเป็นแหล่งเรียนรู้ให้ประชาชนเกษตรกรที่มีความสนใจด้านการวิจัยการผลิตพืชและเป็นแหล่งพักผ่อนหย่อนใจศึกษาดูงานการผลิตยางพาราพืชสมุนไพรไม้ดอกไม้ประดับไม้ผลเมืองร้อนและพืชผักพื้นบ้านในท้องถิ่น
“กระทรวงเกษตรฯไม่เพียงแต่ส่งเสริมให้มีการปลูกฟ้าทะลายโจรในทุกพื้นที่เพื่อขายสร้างรายได้และบริโภคแต่ยังส่งเสริมให้เกษตรกรหันมาปลูกพืชสมุนไพรชนิดอื่นๆโดยเฉพาะในภาคใต้มีกล้วยไม้ที่โดดเด่นเช่นกล้วยไม้สกุลรองเท้านารีดอกดาหลาเป็นต้นและมีการส่งออกไปต่างประเทศดังนั้นเราควรสนับสนุนให้ความรู้แก่เกษตรกรรวมกลุ่มกันปลูกกล้วยไม้เกิดการแลกเปลี่ยนความรู้ซึ่งเป็นการสร้างมูลค่าเพิ่มให้กับกล้วยไม้ไทยตลอดจนสร้างความมั่นคงและเติบโตในอาชีพเกษตรกรผู้ปลูกกล้วยไม้อีกด้วย”นางสาวมนัญญากล่าว
วันอังคารที่ 28 มิถุนายน 2565
ครม.เห็นชอบหลักการจัดตั้ง “กองทุนช่วยเหลือเพื่อการปรับตัวของภาคการผลิต-บริการที่ได้รับผลกระทบจาก FTA” เงินประเดิมครั้งแรก 1,000 ล้านบาท
ครม.เห็นชอบหลักการจัดตั้ง “กองทุนช่วยเหลือเพื่อการปรับตัวของภาคการผลิต-บริการที่ได้รับผลกระทบจาก FTA” เงินประเดิมครั้งแรก 1,000 ล้านบาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 28 มิถุนายน 2565 ว่า ครม.เห็นชอบหลักการจัดตั้งกองทุนช่วยเหลือเพื่อการปรับตัวของภาคการผลิตและภาคบริการที่ได้รับผลกระทบจากการเปิดเสรีทางการค้า ตามร่างพระราชบัญญัติกองทุนช่วยเหลือเพื่อการปรับตัวของภาคการผลิตและภาคบริการที่ได้รับผลกระทบจากการเปิดเสรีทางการค้า พ.ศ. .... ตามที่ คณะกรรมการนโยบายการบริหารเงินทุนหมุนเวียนเสนอ การจัดตั้งกองทุนดังกล่าว มีวัตถุประสงค์เพื่อเป็นแหล่งเงินทุนสำหรับช่วยเหลือ เยียวยา และบรรเทาผู้ที่ได้รับหรือคาดว่าจะได้รับผลกระทบจากการเปิดเสรีทางการค้าในภาคการผลิตทั้งเกษตร อุตสาหกรรม และภาคบริการ โดยจะขับเคลื่อนผ่านกลไกคณะกรรมการบริการกองทุนฯ ซึ่งมีอำนาจหน้าที่ เช่น กำหนดนโยบาย กำกับการบริหารจัดการ และติดตามการดำเนินงาน พิจารณาอนุมัติแผนการดำเนินงานประจำปี กำหนดอัตราค่าธรรมเนียม หลักเกณฑ์ วิธีการ และเงื่อนไขในการจัดเก็บค่าธรรมเนียมจากผู้ที่ได้ประโยชน์จากการเปิดเสรีทางการค้า เป็นต้น
สำหรับงบประมาณและแหล่งรายได้ของกองทุน มาจากการรับทุนประเดิมจากรัฐบาลที่จัดสรรให้ครั้งแรก จำนวน 1,000 ล้านบาท ส่วนแหล่งที่มาของรายได้ อาทิ การจัดเก็บค่าธรรมเนียมจากผู้ส่งออกที่ได้รับประโยชน์จากการเปิดเสรีทางการค้า โดยจัดเก็บค่าธรรมเนียมจากผู้ขอหนังสือรับรองถิ่นกำเนิดสินค้าเพื่อใช้สิทธิพิเศษทางภาษีสำหรับการส่งออกภายใต้การเปิดเสรีทางการค้า คาดว่า จะสามารถจัดเก็บได้ประมาณ 80 ล้านบาทต่อปี
นางสาวรัชดากล่าวต่อว่า กองทุนช่วยเหลือเพื่อการปรับตัวของภาคการผลิตและภาคบริการฯ ไม่มีความซ้ำซ้อนในการให้ความช่วยเหลือเยียวยาผู้ที่ได้รับผลกระทบจากการเปิดเสรีทางการค้ากับกองทุนอื่นๆ อาทิ กองทุนเพิ่มขีดความสามารถในการแข่งขันของประเทศสาหรับอุตสาหกรรม กองทุนปรับโครงสร้างการผลิตภาคเกษตรเพื่อเพิ่มขีดความสามารถการแข่งขันของประเทศของ เนื่องจากกองทุนเพิ่มขีดความสามารถฯ จะให้เงินสนับสนุนเพื่อเป็นค่าใช้จ่ายในการลงทุน การวิจัยและพัฒนา ในอุตสาหกรรมเป้าหมายที่เน้นลงทุนในเทคโนโลยีขั้นสูง ซึ่งไม่ได้ครอบคลุมถึงการให้ความช่วยเหลืออันเกิดจากผลกระทบจากการเปิดเสรีทางการค้า ส่วนกองทุนปรับโครงสร้างการผลิตภาคเกษตรฯ เน้นช่วยเหลือกลุ่มผู้ผลิตสินค้าเกษตรขั้นต้นเท่านั้น ไม่ครอบคลุมภาคอุตสาหกรรม และภาคบริการที่ได้รับผลกระทบจากการเปิดเสรีทางการค้าเช่นกัน
วันพฤหัสบดีที่ 21 กรกฎาคม 2565
‘ลุงป้อม’โชว์ผลงานป้องกันค้ามนุษย์ด้านแรงงานดันไทยขยับขึ้นเทียร์ 2 สำเร็จ
รัฐมนตรีว่าการกระทรวงแรงงาน เผย พล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลการป้องกันและแก้ไขปัญหาการค้ามนุษย์ โชว์ผลงาน สหรัฐยกระดับสถานการณ์การค้ามนุษย์ในประเทศไทยขึ้นสู่ระดับเทียร์ 2 สำเร็จ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่กระทรวงการต่างประเทศสหรัฐได้รายงานสถานการณ์การค้ามนุษย์ ประจำปี ค.ศ.2022 หรือ Trafficking In Person (TIP) Report 2022 โดยรายงานดังกล่าวรวบรวมข้อมูลด้านการค้ามนุษย์จาก 188 ประเทศและเขตปกครองต่าง ๆ ในรอบปีที่ผ่านมา โดยในปีนี้ประเทศไทยได้รับการปรับอันดับเป็น“Tier 2” จากเดิมที่อยู่ในระดับ “Tier 2 Watch List” หรือ “Tier 2 ที่ต้องเฝ้าระวัง”หรือต้องจับตามอง เมื่อปี 2021 สะท้อนให้เห็นถึงความพยายามของทุกภาคส่วนในแก้ไขปัญหาดังกล่าว ซึ่งสอดคล้องกับนโยบายของรัฐบาลภายใต้การนำของท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และท่าน พล.อ.ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ได้ให้ความสำคัญกับการแก้ไขปัญหาการค้ามนุษย์ที่รัฐบาลกำหนดให้เป็นวาระแห่งชาติ
นายสุชาติ กล่าวต่อว่า ในส่วนของกระทรวงแรงงาน ได้ดําเนินการภายใต้แผนปฏิบัติการด้านการป้องกันและแก้ไขปัญหาการค้ามนุษย์ด้านแรงงาน ในแรงงานกลุ่มเสี่ยง เช่น แรงงานต่างด้าว แรงงานเด็ก แรงงานภาคประมง ให้ได้รับความคุ้มครองตามกฎหมายแรงงาน และได้รับสภาพการจ้างตามหลักสากล ปัจจุบันกระทรวงแรงงานได้บูรณาการความร่วมมือกับหน่วยงานที่เกี่ยวข้องเพื่อขับเคลื่อนนโยบายดังกล่าว ได้แก่ การตรวจแรงงานที่ศูนย์ PIPO ในพื้นที่ 22 จังหวัดชายทะเล การตรวจแรงงานเชิงคุณภาพในสถานประกอบการทั่วไปและการตรวจสถานประกอบกิจการที่เสี่ยงต่อการใช้แรงงานเด็กแรงงานบังคับ การค้ามนุษย์ด้านแรงงาน การดำเนินงานโครงการความร่วมมือกับต่างประเทศและองค์กรระหว่างประเทศ การผ่อนผันแรงงานต่างด้าว 3 สัญชาติ ให้อยู่ในราชอาณาจักรเพื่อทำงานได้ชั่วคราวในช่วงการระบาดของโควิด-19 การส่งเสริมให้สถานประกอบการนำแนวปฏิบัติการใช้แรงงานที่ดีไปใช้ (GLP) การยกระดับศูนย์บัญชาการป้องกันการค้ามนุษย์ด้านแรงงานให้เป็นหน่วยงานระดับกองเพื่อให้มีการสั่งการให้การปฏิบัติงานเกิดความคล่องตัว การแต่งตั้งคณะทำงานเฉพาะกิจต่อต้านการค้ามนุษย์ด้านแรงงาน เป็นต้น
วันพฤหัสบดีที่ 30 ธันวาคม 2564
“สาธิต” ห่วงเด็ก 5-11 ปี ยังไม่ได้ฉีดวัคซีนป้องกันโควิด แนะผู้ปกครองดูแลให้เข้มป้องกันตัวเองขั้นสูงสุดระหว่างรอวัคซีน
รัฐมนตรีช่วยว่าการกระทรวงสาธารณสุข ห่วงเด็กเล็กยังไม่ได้ฉีดวัคซีนป้องกันโควิด แนะผู้ปกครองดูแลเด็กให้เคร่งครัดป้องกันตัวเองขั้นสูงสุด พร้อมให้รพ.ในสังกัดและรพ.ภาคีเครือข่าย เตรียมความพร้อมรองรับเด็กป่วย
วันนี้ (30 ธันวาคม 2564) ที่สถาบันสุขภาพเด็กแห่งชาติมหาราชินี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นพ.วีรวุฒิ อิ่มสำราญ รองอธิบดีกรมการแพทย์ และคณะผู้บริหาร ตรวจเยี่ยมความพร้อมด้านการรักษาโรคโควิด 19 ในเด็ก และให้สัมภาษณ์ว่า ในสถานการณ์การแพร่ระบาดของโรคโควิด 19 สายพันธุ์โอมิครอน กลุ่มที่เป็นห่วงมากที่สุดคือเด็กที่ยังไม่ได้ฉีดวัคซีน ซึ่งขณะนี้สำนักงานคณะกรรมการและอาหารได้ขึ้นทะเบียนวัคซีนในกลุ่มเด็กอายุ 5-11 ปี เรียบร้อยแล้ว อยู่ระหว่างสำรวจความสมัครใจของเด็กและผู้ปกครองโดยกระทรวงศึกษาธิการ คาดว่าจะเริ่มฉีดได้ในช่วงเดือนกุมภาพันธุ์ 2565 นี้ ในระหว่างที่รอการฉีดวัคซีนจึงขอให้ผู้ปกครองเคร่งครัดมาตรการป้องกันส่วนบุคคลขั้นสูงสุด ขณะเดียวกันได้สั่งการโรงพยาบาลในสังกัดทุกแห่ง รวมถึงประสานเครือข่ายโรงเรียนแพทย์ และโรงพยาบาลภาคีเครือข่ายภาครัฐและเอกชน ให้เตรียมความพร้อมทั้งเตียง ยา วัสดุอุปกรณ์เครื่องมือแพทย์ รองรับผู้ป่วยกลุ่มนี้ให้มากที่สุดหากเกิดกรณีมีการติดเชื้อจำนวนมาก
ดร.สาธิต กล่าวต่อว่า จากการตรวจเยี่ยมสถาบันสุขภาพเด็กแห่งชาติมหาราชินี ซึ่งเป็นสถาบันเฉพาะทางที่ดูแลเด็ก พบว่า มีการเตรียมความพร้อมอย่างดี สามารถให้การดูแลผู้ป่วยโควิดเด็กทุกกลุ่มอาการ โดยกลุ่มสีเขียวจะให้รักษาตัวที่บ้าน (Home Isolation) ส่วนกลุ่มสีเหลืองและสีแดงจะรับไว้รักษาในสถาบัน ซึ่งขณะนี้มีห้องแยกความดันลบ 8 ห้อง มีเตียงรองรับผู้ป่วยทั้งหมด 70 เตียง นอกจากนี้ยังมอบหมายให้สถาบันฯ เตรียมความพร้อมรองรับการฉีดวัคซีนกลุ่มเด็ก 5-11 ปี ซึ่งได้มีการซักซ้อม พร้อมจัดสถานที่สำหรับให้บริการ เพื่อให้เกิดความสะดวกและรวดเร็ว และจะเร่งฉีดเด็กกลุ่มนี้ให้เร็วที่สุด เพื่อสร้างภูมิคุ้มกัน
“เทศกาลปีใหม่นี้ ขอความร่วมมือประชาชนไม่ประมาท และมีวินัยในการปฏิบัติตามมาตรการป้องกันตนเอง สวมหน้ากาก ล้างมือ เว้นระยะห่าง หลีกเลี่ยงไปในสถานที่ปิด และสถานที่ที่มีการรวมคนจำนวนมาก เพื่อฉลองปีใหม่อย่างปลอดภัย ไม่เสี่ยงติดเชื้อ” ดร.สาธิตกล่าว
*********************************** 30 ธันวาคม 2564
วันอังคารที่ 21 กันยายน 2564
ปลัด วธ. เป็นประธานการประชุมสัมมนาระดมความคิดเห็นในการจัดทำร่างแผนปฏิบัติการด้านการส่งเสริมคุณธรรมแห่งชาติระยะที่ ๒ (พ.ศ. ๒๕๖๖-๒๕๗๐) ครั้งที่ ๒
การประชุมสัมมนาระดมความคิดเห็นในการจัดทำร่างแผนปฏิบัติการด้านการส่งเสริมคุณธรรมแห่งชาติระยะที่ ๒ (พ.ศ. ๒๕๖๖-๒๕๗๐) ครั้งที่ ๒ (ประชุมทางไกลผ่านระบบ Zoom Meeting)
วันที่ ๒๑ กันยายน ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมสัมมนาระดมความคิดเห็นในการจัดทำร่างแผนปฏิบัติการด้านการส่งเสริมคุณธรรมแห่งชาติระยะที่ ๒ (พ.ศ. ๒๕๖๖-๒๕๗๐) ครั้งที่ ๒ (ประชุมทางไกลผ่านระบบ Zoom Meeting) โดยมีนายเกรียงศักดิ์ บุญประสิทธิ์ อธิบดีกรมการศาสนา นางสาวชไมพร เห็นประเสริฐ ผู้ดำเนินรายการและผู้ประกาศข่าว ไทยพีบีเอส สำนักงานวัฒนธรรมจังหวัดทั่วประเทศ ผู้บริหารกรมการศาสนา ข้าราชการ และเจ้าหน้าที่ที่เกี่ยวข้องเข้าร่วม ณ ห้องประชุมกรมการศาสนา ชั้น ๒ อาคารวัฒนธรรมวิศิษฏ์ กระทรวงวัฒนธรรม
วันศุกร์ที่ 3 ธันวาคม 2564
รมว.พม. เปิดงาน “ICONSIAM WORLD OF GIFTS 2021” นำงานฝีมือกลุ่มเปราะบางร่วมจำหน่ายเป็นของขวัญปีใหม่ 2565
รมว.พม. เปิดงาน “ICONSIAM WORLD OF GIFTS 2021” นำงานฝีมือกลุ่มเปราะบางร่วมจำหน่ายเป็นของขวัญปีใหม่ 2565
เมื่อวันที่ 2 ธ.ค. 64 เวลา 17.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดงาน “ICONSIAM WORLD OF GIFTS 2021” เพื่อรวบรวมผลิตภัณฑ์สำหรับเป็นของขวัญของฝากในช่วงเทศกาลส่งท้ายปีเก่า 2564 ต้อนรับปีใหม่ 2565 โดยบริษัท ไอคอนสยาม จำกัด ได้สนับสนุนพื้นที่โดยไม่คิดค่าใช้จ่าย ให้กับกระทรวง พม. นำผลิตภัณฑ์สินค้าของกลุ่มเปราะบางและกลุ่มอาชีพของคนพิการ ผู้สูงอายุ เด็ก เยาวชน สตรี และผู้ด้อยโอกาส มาร่วมจำหน่ายภายในงาน พร้อมทั้งเยี่ยมชมบูธผลิตภัณฑ์สินค้าของหน่วยงานในสังกัดกระทรวง พม. รวมทั้งบูธของผู้ประกอบการ ทั้งนี้ มีคณะผู้บริหารกระทรวง พม. และ คุณสุพจน์ ชัยวัฒน์ศิริกุล กรรมการผู้จัดการ บริษัท ไอคอนสยาม จำกัด เข้าร่วมงาน ณ พื้นที่เจริญนคร ฮอลล์ ชั้น M ไอคอนสยาม ถนนเจริญนคร กรุงเทพฯ
นายจุติ กล่าวว่า กระทรวงการพัฒนาสังคมและความมั่นคงของมนุษย์ (พม.) ให้ความสำคัญกับการส่งเสริม สนับสนุน และพัฒนาคุณภาพชีวิตประชาชนกลุ่มเป้าหมายทุกช่วงวัย โดยมีการจัดบริการด้านการพัฒนาอาชีพ ตั้งแต่กระบวนการฝึกทักษะ พัฒนาความรู้ด้านเทคโนโลยี ความรู้ด้านการประกอบธุรกิจ ตลอดจนส่งเสริมช่องทางการตลาด เพื่อมุ่งหวังในการสร้างอาชีพ มีรายได้ที่มั่นคง สามารถดูแลตนเองและครอบครัวในระยะยาว เป็นการพัฒนาคุณภาพชีวิตที่ดีอย่างยั่งยืน อีกทั้งได้ให้ความสำคัญกับการบูรณาการความร่วมมือกับภาคีเครือข่ายทุกภาคส่วนทั้งภาครัฐ ภาคเอกชน และภาคประชาสังคม เพื่อระดมทรัพยากรของแต่ละหน่วยงานมาร่วมแบ่งปันและจัดบริการที่มีคุณภาพ ตอบสนองกับความต้องการของประชาชนกลุ่มเป้าหมาย
นายจุติ กล่าวเพิ่มเติมว่า สำหรับงาน ICONSIAM WORLD OF GIFTS 2021 ในครั้งนี้ เป็นความร่วมมือกันระหว่างทุกภาคีเครือข่าย โดยเฉพาะบริษัท ไอคอนสยาม จำกัด ที่ต้องการส่งเสริมและสนับสนุนผลิตภัณฑ์สินค้าของคนไทย รวมทั้งกลุ่มเปราะบางในความดูแลของกระทรวง พม. ซึ่งจะช่วยกระตุ้นเศรษฐกิจภายในประเทศ ด้วยการรวบรวมและนำผลิตภัณฑ์สินค้าจากทั่วทุกภาคในประเทศมาจัดจำหน่ายเพื่อให้ประชาชนทั่วไปได้เลือกซื้อเป็นของขวัญ ของฝาก ในช่วงเทศกาลปีใหม่ 2565 ทั้งนี้ ขอเชิญชวนเข้าร่วมงาน ตั้งแต่วันนี้ถึงวันที่ 2 มกราคม 2565 โดยสามารถเลือกซื้อผลิตภัณฑ์สินค้าของกลุ่มเปราะบาง ดังนี้ 1) กรมกิจการผู้สูงอายุ (ผส.) และกรมส่งเสริมและพัฒนาคุณภาพชีวิตคนพิการ (พก.) วันที่ 1 – 11 ธ.ค. 2564 2) กรมพัฒนาสังคมและสวัสดิการ (พส.) และการเคหะแห่งชาติ (กคช.) วันที่ 12 - 22 ธ.ค. 2564 3) กรมกิจการเด็กและเยาวชน (ดย.) และกรมกิจการสตรีและสถาบันครอบครัว (สค.) วันที่ 23 ธ.ค. 2564 – 2 ม.ค. 2565
วันอังคารที่ 24 พฤษภาคม 2565
กรมการขนส่งทางบก เชิญชวนเจ้าของรถยนต์อายุการใช้งานเกิน 7 ปี รถจักรยานยนต์อายุการใช้งานเกิน 5 ปี นำรถเข้าตรวจสภาพกับ ตรอ. ก่อนชำระภาษีรถออนไลน์
...
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) มีบริการรับชำระภาษีรถประจำปีหลากหลายช่องทางที่อำนวยความสะดวกประชาชนที่ไม่ต้องเดินทางมาสำนักงานขนส่ง เช่น เว็บไซต์ https://eservice.dlt.go.th เคาน์เตอร์เซอร์วิส แอปพลิเคชัน mPAY และ Truemoney Wallet ซึ่งจะช่วยให้ประชาชนเจ้าของรถสามารถเข้าถึงบริการชำระภาษีรถประจำปีได้อย่างสะดวกมากยิ่งขึ้น อีกทั้งปัจจุบันยังได้พัฒนาช่องทางชำระภาษีรถประจำปีออนไลน์ให้รองรับรถยนต์และรถจักรยานยนต์ตามพระราชบัญญัติรถยนต์ พ.ศ. 2522 ได้ทุกอายุการใช้งานแล้ว โดยรถยนต์นั่งส่วนบุคคลไม่เกิน 7 คน (รถเก๋ง) รถยนต์นั่งส่วนบุคคลเกิน 7 คน (รถตู้) รถยนต์บรรทุกส่วนบุคคล (รถกระบะ) ที่มีอายุการใช้งานเกิน 7 ปี รถจักรยานยนต์ที่มีอายุการใช้งานเกิน 5 ปี และรถที่ค้างชำระภาษีเกิน 1 ปี ให้นำรถเข้าตรวจสภาพกับสถานตรวจสภาพ (ตรอ.) ให้เรียบร้อยก่อนดำเนินการชำระภาษีรถออนไลน์ ที่เว็บไซต์ ขบ. https://eservice.dlt.go.th หรือผ่านแอปพลิเคชัน DLT Vehicle Tax รอรับเครื่องหมายการเสียภาษีและใบเสร็จรับเงินทางไปรษณีย์ ภายใน 5 วันทำการ นับจากวันชำระเงิน ส่วนการชำระภาษีรถประจำปีผ่านแอปพลิเคชัน DLT Vehicle Tax เมื่อดำเนินการเรียบร้อยแล้ว ระบบจะแสดงหลักฐานการชำระภาษีรถประจำปีชั่วคราวเพื่อใช้เป็นหลักฐานแสดงการชำระภาษีจนกว่าจะได้รับเครื่องหมายการเสียภาษีประจำปีจาก ขบ. โดยสามารถเลือกช่องทางรับเครื่องหมายการเสียภาษี ได้ทางไปรษณีย์ซึ่งจะได้รับภายใน 5 วันทำการ หรือสำหรับผู้ที่อาศัยในกรุงเทพมหานครสามารถเลือกพิมพ์เครื่องหมายการเสียภาษีได้ด้วยตนเองที่ตู้ Kiosk ที่ติดตั้งในสำนักงานขนส่งกรุงเทพมหานครพื้นที่ 1 - 5 ได้อีกหนึ่งช่องทาง ส่วนรถที่ไม่มีเงื่อนไขต้องตรวจสภาพรถก่อนชำระภาษีสามารถดำเนินการได้ทันที
รองอธิบดีกรมการขนส่งทางบก กล่าวเพิ่มเติมว่า บริการออนไลน์ดังกล่าวอำนวยความสะดวกสามารถชำระภาษีรถประจำปีล่วงหน้าได้ภายใน 90 วัน ก่อนวันที่ภาษีรถสิ้นอายุ โดยเลือกชำระเงินผ่าน e-Banking บัตรเครดิต บัตรเดบิต เคาน์เตอร์ธนาคารหรือสถาบันการเงินที่เข้าร่วมโครงการ ทำให้ไม่ต้องเดินทางมาที่สำนักงานขนส่ง อยู่ที่ไหนก็สามารถชำระภาษีรถประจำปีได้ สำหรับสถิติการให้บริการชำระภาษีรถประจำปีในเขตกรุงเทพมหานคร ประจำเดือนเมษายน 2565 มีผู้ใช้บริการรับชำระภาษีรถประจำปีผ่านเว็บไซต์ https://eservice.dlt.go.th จำนวน 55,387 คัน เคาน์เตอร์เซอร์วิส มีผู้ใช้บริการจำนวน 11,715 คัน แอปพลิเคชัน DLT Vehicle Tax มีผู้ใช้บริการจำนวน 8,582 คัน ตู้รับชำระภาษีรถประจำปีอัตโนมัติ (Kiosk) มีผู้ใช้บริการจำนวน 1,950 คัน แอปพลิเคชัน mPAY และ Truemoney Wallet มีผู้ใช้บริการจำนวน 910 คัน นอกจากนี้ ยังมีผู้ใช้บริการรับชำระภาษีรถประจำปี ณ สำนักงานขนส่งกรุงเทพมหานครพื้นที่ 1 - 5 จำนวน 319,626 คัน บริการเลื่อนล้อต่อภาษี (Drive Thru for Tax) มีผู้ใช้บริการจำนวน 66,975 คัน และชำระภาษีรถประจำปี ณ ที่ทำการไปรษณีย์ มีผู้ใช้บริการจำนวน 597 คัน รวมมีผู้ใช้บริการชำระภาษีรถประจำปีในเดือนเมษายน ทั้งสิ้น 465,742 คัน
วันพุธที่ 6 กรกฎาคม 2565
“อนุชา” ย้ำเตือน ประชาชนซื้อสลากดิจิทัลมาขายสิทธิต่อมีความผิดตามกฎหมาย พร้อมเตรียมเพิ่มสลากดิจิทัลในระบบ เป็น 7 ล้านฉบับ เพิ่มจุดจำหน่ายสลาก 80 บาท เป็น 1,077 จุดทั่วประเทศ
“อนุชา” ย้ำเตือน ประชาชนซื้อสลากดิจิทัลมาขายสิทธิต่อมีความผิดตามกฎหมาย พร้อมเตรียมเพิ่มสลากดิจิทัลในระบบ เป็น 7 ล้านฉบับ เพิ่มจุดจำหน่ายสลาก 80 บาท เป็น 1,077 จุดครอบคลุมทั่วประเทศ 1 สิงหาคมนี้
วันที่ 6 กรกฎาคม 2565 นายอนุชา นาคาศัย รัฐมนตรีประจำสำนักนายกรัฐมนตรี ประธานคณะกรรมการแก้ไขปัญหาการจำหน่ายสลากเกินราคา ย้ำการนำสลากดิจิทัลมาจำหน่ายต่อเกินราคา มีโทษ จำคุกไม่เกิน 1 เดือน หรือปรับไม่เกิน 1,000 บาท หรือทั้งจำทั้งปรับ ขอให้ประชาชนที่จะซื้อสิทธิ์สลากดิจิทัลจากผู้อื่น ให้เพิ่มความระมัดระวัง และหลีกเลี่ยงการซื้อต่ออย่างเด็ดขาด เพราะในระบบการจำหน่ายสลากดิจิทัล ผ่านแอปเป๋าตัง จะบันทึกชื่อผู้ซื้อไว้อย่างชัดเจน โดยให้สิทธิการเป็นกรรมสิทธิของผู้ซื้อที่เป็นเจ้าของบัญชีแอปเป๋าตังเท่านั้น ดังนั้นเมื่อถูกรางวัล เงินรางวัลจะโอนเข้าบัญชีผู้ซื้อ ไม่สามารถโอนสิทธิเปลี่ยนมือการขึ้นรางวัลไปให้บุคคลอื่นได้ หรือกรณีหากจะมารับสลากฯ ที่สำนักงานฯ ก็จะต้องใช้ชื่อผู้ซื้อยืนยันตัวตนในการมารับสลากฯ
นายอนุชาฯ แนะนำให้ประชาชนซื้อสลากดิจิทัลโดยตรง ผ่านแอพเป๋าตังเท่านั้น ซึ่งระบบมีความปลอดภัยสูง ทั้งความเป็นเจ้าของสลาก และการขึ้นเงินรางวัล พร้อมย้ำเตือนผู้ที่ซื้อสลากดิจิทัลนำไปขายสิทธิต่อให้ผู้อื่นในราคาเกินกว่าใบละ 80 บาท จะมีความผิดถูกดำเนินคดีฐานขายสลากฯ เกินราคา ซึ่งสำนักงานสลากฯ มีระบบที่สามารถตรวจสอบได้ว่าสลากฯ นั้นใครเป็นผู้ซื้อและเป็นเจ้าของ โดยหากมีการนำไปขายต่อหรือขายเกินราคา สำนักงานสลากฯ จะดำเนินการแจ้งต่อเจ้าหน้าที่ เพื่อดำเนินคดีตามกฎหมายอย่างเคร่งครัดต่อไป โดยจะไม่มีการละเว้น
“สำหรับการจุดจำหน่ายสลากฯ ราคา 80 บาท ปัจจุบันดำเนินการแล้ว จำนวน 754 จุดทั่วประเทศ และจะเพิ่มจุดจำหน่ายเพิ่มขึ้นเรื่อยๆ เพื่อให้ประชาชนสามารถซื้อสลากได้ในราคา 80 บาท โดยในงวดวันที่ 1 สิงหาคม 2565 จะมีจุดจำหน่ายฯ รวมทั้งสิ้น 1,077 จุด และจะเพิ่มปริมาณสลากดิจิทัลในระบบอีก 2 ล้านฉบับ รวมเป็น 7 ล้านฉบับ” นายอนุชาฯ กล่าว
วันจันทร์ที่ 30 สิงหาคม 2564
ส่งเงินออม กอช. สะดวก ง่าย ที่ไปรษณีย์ทั่วประเทศ เริ่ม 1 ก.ย. นี้ หนุนคนไทยสะสมเงินบำนาญมีใช้หลังเกษียณ เริ่มต้นเพียง 50 บาท ฟรีค่าธรรมเนียม
กอช. ร่วมกับไปรษณีย์ไทย เพิ่มช่องทางส่งเงินออมให้สมาชิก กอช. สะดวกสบายยิ่งขึ้น ส่งเงินออมที่ไปรษณีย์ใกล้บ้าน ฟรีค่าธรรมเนียม ออมเงินขั้นต่ำเพียง 50 บ. สูงสุด 13,200 บ./ปี รับเงินสมทบจากรัฐตามช่วงอายุ ยิ่งออมเร็ว ยิ่งดี เริ่ม 1 ก.ย.นี้เป็นต้นไป
กอช.ร่วมกับไปรษณีย์ไทย เพิ่มช่องทางส่งเงินออมให้สมาชิก กอช. สะดวก สบาย ยิ่งขึ้น สมาชิก กอช. ส่งเงินออมที่ไปรษณีย์ใกล้บ้าน ฟรีค่าธรรมเนียม ออมเงินขั้นต่ำเพียง 50 บาท สูงสุด 13,200 บาทต่อปี รับเงินสมทบจากรัฐตามช่วงอายุ ยิ่งออมเร็ว ยิ่งดี มีเงินรายเดือนไว้ใช้หลังเกษียณ เริ่ม 1 กันยายนนี้เป็นต้นไป ที่ไปรษณีย์ทั่วประเทศ
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) กล่าวว่า กอช. ให้ความสำคัญกับการพัฒนาช่องทาง ยกระดับการเข้าถึงบริการออมเงินของประชาชนคนไทยมาโดยตลอด และในปีนี้ กอช. ร่วมกับ ไปรษณีย์ไทย เพิ่มหน่วยบริการแก่สมาชิกผ่านเครือข่ายที่ทำการไปรษณีย์ และเคาน์เตอร์ไปรษณีย์ กว่า 1,500 แห่ง ทั่วประเทศ ให้สมาชิกสามารถออมเงินได้สะดวกมากยิ่งขึ้น และฟรีค่าธรรมเนียมอีกด้วย สำหรับสมาชิก กอช. ที่ต้องการนำส่งเงินออมสะสม ง่ายๆ เพียงแจ้งเลขบัตรประชาชน 13 หลัก หรือนำบัตรประชาชนตัวจริงมาแสดง หรือยื่นบาร์โค้ดในแอปพลิเคชัน กอช. เพื่อทำรายการ โดยสามารถนำส่งเงินออมสะสม ตั้งแต่ 50 บาทขึ้นไป สูงสุดไม่เกิน 13,200 บาท/ปี (เงื่อนไขเป็นไปตามที่ พ.ร.บ. กอช. กำหนด) สมาชิกสามารถดูยอดเงินออมสะสม เงินสมทบที่ได้จากรัฐผ่านแอปพลิเคชัน “กอช.” ได้ด้วยตนเอง สอบถามรายละเอียดเพิ่มเติมได้ที่ กองทุนการออมแห่งชาติ สายด่วนเงินออม โทร. 02-049-9000
ดร.ดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด (ปณท) กล่าวถึง การให้บริการนำส่งเงินสะสมกองทุนการออมแห่งชาติ หรือ กอช. ที่ได้ร่วมกับไปรษณีย์ไทย ในการอำนวยความสะดวกเพิ่มช่องทางออมเงินให้แก่สมาชิก กอช. “ไปรษณีย์ไทยมีเครือข่ายที่ทำการที่ครอบคลุมอยู่ทั่วประเทศ การจับมือกับ กอช. ในครั้งนี้ จึงถือเป็นการนำเอาจุดแข็งด้านเครือข่ายที่เรามี มาเป็นทางเลือกเพิ่มเติมในการนำส่งเงินออมของสมาชิก กอช. รวมทั้งยังเป็นการต่อยอดการให้บริการ Bank@POST รับฝากเงินสดเข้าบัญชีธนาคาร กว่า 10 ธนาคาร ณ ที่ทำการไปรษณีย์ ซึ่งเปิดให้บริการมาตั้งแต่ปี 2554 และได้รับการตอบรับเป็นอย่างดี โดยเฉพาะกลุ่มประชาชนในพื้นที่ภูมิภาค หรืออยู่ในพื้นที่ห่างไกล ซึ่งไม่สะดวกในการเดินทางไปทำธุรกรรมที่ธนาคาร ก็สามารถมาฝากเงินที่ไปรษณีย์แทนได้ การนำส่งเงินออมสะสมนี้ก็เช่นกัน เราหวังว่าบริการนี้จะช่วยอำนวยความสะดวกให้แก่ประชาชนในทุกพื้นที่ โดยเฉพาะกลุ่มชาวบ้าน แม่ค้าพ่อค้า หรือกลุ่มผู้ประกอบอาชีพอิสระ ให้สามารถนำส่งเงินออมได้ง่ายขึ้น เพื่อจะได้มีเงินออมเก็บไว้ใช้รายเดือนหลังอายุ 60 ปี เริ่มต้นเพียง 50 บาท และไม่มีค่าธรรมเนียมในการนำส่งเงินอีกด้วย”
สอบถามข้อมูลเพิ่มเติม
กองทุนการออมแห่งชาติ (กอช.) ฝ่ายประชาสัมพันธ์และสื่อสารองค์กร
คุณเจษฎา เจียมใจ (เจต) โทร. 0 2049 9000 ต่อ 308 / 065 296 2265
วันพฤหัสบดีที่ 24 กุมภาพันธ์ 2565
รัฐบาลไทยพร้อมต้อนรับนายกฯ มาเลเซีย เยือนประเทศไทยอย่างเป็นทางการ 24 - 26 ก.พ. นี้
.....
รัฐบาลไทยเตรียมการต้อนรับ ดาโตะ ซรี อิซมาอิล ซาบรี ยาคบ นายกรัฐมนตรีมาเลเซีย ที่จะเดินทางเยือนประเทศไทยอย่างเป็นทางการในฐานะแขกของรัฐบาล ระหว่างวันที่ 24 - 26 ก.พ. 65
.
การเยือนครั้งนี้ นายกฯ มาเลเซีย จะร่วมหารือข้อราชการกับ พล.อ.ประยุทธ์ จันทร์โอชา นายกรัฐมนตรี ในวันศุกร์ที่ 25 ก.พ. 65 ณ ทำเนียบรัฐบาล เพื่อร่วมกันขับเคลื่อนความสัมพันธ์ระหว่างไทยกับมาเลเซียในฐานะประเทศเพื่อนบ้านให้มีความก้าวหน้าทุกมิติ
.
โดยเฉพาะความร่วมมือเพื่อฟื้นฟูเศรษฐกิจของทั้งสองประเทศ จากผลกระทบการแพร่ระบาดของโรคโควิด-19
#ไทยคู่ฟ้า#ร่วมต้านโควิด19
-------------------
วันอังคารที่ 28 มิถุนายน 2565
โฆษกรัฐบาลเผย นายกฯ ขอบคุณ ยธ. เดินหน้ามหกรรมไกล่เกลี่ยหนี้สินทั่วประเทศ 39 ครั้ง ช่วยเหลือลูกหนี้สำเร็จแล้วกว่า 28,314 ราย ทุนทรัพย์กว่า 6,602 ล้านบาท
โฆษกรัฐบาลเผย นายกฯ ขอบคุณ ยธ. เดินหน้ามหกรรมไกล่เกลี่ยหนี้สินทั่วประเทศ 39 ครั้ง ช่วยเหลือลูกหนี้สำเร็จแล้วกว่า 28,314 ราย ทุนทรัพย์กว่า 6,602 ล้านบาท คิดเป็นร้อยละ 99.42 ของผู้เข้าร่วมไกล่เกลี่ย
วันที่ 28 มิถุนายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจความคืบหน้าการแก้ไขปัญหาหนี้สินภาคครัวเรือน ที่ขับเคลื่อนโดย กระทรวงยุติธรรม ภายใต้การนำของนายสมศักดิ์ เทพสุทิน รัฐมนตรีว่าการกระทรวงยุติธรรม ในการดำเนินโครงการ “มหกรรมไกล่เกลี่ยหนี้สิน หนี้ครัวเรือน” โดยความคืบหน้าล่าสุดจัดมาแล้ว 39 ครั้ง ไกล่เกลี่ยสำเร็จ 28,314 ราย ทุนทรัพย์กว่า 6,602 ล้านบาท คิดเป็นร้อยละ 99.42 ของผู้เข้าร่วมไกล่เกลี่ย ถือเป็นความสำเร็จตามนโยบายรัฐบาลที่กำหนดให้ “ปี 2565 เป็นปีแห่งการแก้หนี้ภาคครัวเรือน”
โฆษกประจำสำนักนายกรัฐมนตรี กล่าวเพิ่มเติมว่า กระทรวงยุติธรรมได้รับมอบหมายให้ดำเนินการในส่วนที่เกี่ยวข้อง โดยบูรณาการร่วมกับกองทุนเงินให้กู้ยืมเพื่อการศึกษา (กยศ.) และสถาบันการเงิน จัดกระบวนการไกล่เกลี่ยหนี้สินครัวเรือนทั่วประเทศขึ้นเพื่อแก้ปัญหาหนี้สินครัวเรือน ครอบคลุมพื้นที่ทุกจังหวัดทั่วประเทศ โดยมีสถาบันการเงินเข้าร่วมกว่า 16 แห่ง ซึ่งสิทธิประโยชน์ที่ผู้เข้าร่วมงานจะได้รับเบื้องต้น คือ 1) การขยายเวลาการชำระหนี้ 2) การลดเบี้ยปรับการลดดอกเบี้ย การลดค่างวดรายเดือน 3) ไม่ถูกฟ้องคดี 4) งดยึดทรัพย์ งดขายทอดตลาด ลูกหนี้จะไม่ถูกบังคับคดี และสิทธิประโยชน์อื่นๆ อีกมากมาย จึงเชิญชวนประชาชนที่มีคดีพิพาทก่อนฟ้อง และหลังศาลมีคำพิพากษา ร่วมงานมหกรรมไกล่เกลี่ยหนี้สินครัวเรือน และยุติธรรมพบประชาชน (4 ภาค) ประจำปีงบประมาณ 2565 ภายใต้บูรณาการความร่วมมือระหว่างกรมบังคับคดี และกรมคุ้มครองสิทธิและเสรีภาพ ซึ่งในเดือนมิถุนายน 2565 จัดไปแล้ว 20 ครั้ง ในพื้นที่ 20 จังหวัด ได้แก่ กระบี่ ยะลา นราธิวาส หนองบัวลำภู อุดรธานี ราชบุรี อุตรดิตถ์ แพร่ เพชรบูรณ์ ตาก ลำพูน พะเยา เชียงราย อุทัยธานี พระนครศรีอยุธยา แม่ฮ่องสอน น่าน นครสวรรค์ พิจิตร และกำแพงเพชร ทั้งนี้ สำหรับผู้สนใจสอบถามรายละเอียดเพิ่มเติมได้ที่ กรมบังคับคดี 02 881 4999 หรือสายด่วนกรมบังคับคดี 1111 กด 79 หรือ ศูนย์ไกล่เกลี่ยข้อพิพาท 02 881 4840 และ กรมคุ้มครองสิทธิและเสรีภาพ 0 2141 2768-73
“สำหรับประชาชน ที่ต้องการเข้าร่วมไกล่เกลี่ยหนี้ขอให้ติดตามรายละเอียดจากกระทรวงยุติธรรมซึ่งจะยังคงเดินหน้ามหกรรมไกล่เกลี่ยหนี้สินทุกจังหวัด จนถึงวันที่ 15 สิงหาคม 2565 นี้ ตามบัญชาและนโยบายของนายกรัฐมนตรี ในการเร่งช่วยเหลือประชาชนในการแก้ไขปัญหาหนี้สินอย่างเป็นธรรม ทำให้เจ้าหนี้ได้รับชำระหนี้ และลูกหนี้สามารถชำระหนี้ได้ ลดการฟ้องคดี เพื่อคุณภาพชีวิตที่ดีขึ้นของประชาชน” นายธนกรฯ ย้ำ
วันพฤหัสบดีที่ 27 มกราคม 2565
กรมการขนส่งทางราง เปิดแผนที่รถไฟฟ้าในเขตกรุงเทพฯ และปริมลฑล ฉบับล่าสุด
จากกระแสการจัดทำแผนที่รถไฟฟ้าในเขตกรุงเทพฯ และปริมลฑล ที่เปิดให้บริการแล้วในฉบับภาษาญี่ปุ่น/อังกฤษ ซึ่งเป็นที่สนใจอย่างมากในสื่อสังคมออนไลน์
กรมการขนส่งทางราง (ขร.) กระทรวงคมนาคม ขอชี้แจงว่า ที่จริงแล้วแผนที่รถไฟฟ้าดังกล่าว มีฉบับภาษาไทยอยู่ก่อนหน้านี้แล้ว โดย ขร. ร่วมกับคณะวิศวกรรมศาสตร์ มหาวิทยาลัยมหิดล ได้จัดทำภาพแผนที่ทั้งในส่วนที่เป็นแผนที่รถไฟฟ้าที่เปิดให้บริการแล้วในปัจจุบัน (11 เส้นทาง ระยะทางรวม 211.94 กม 141 สถานี) (ภาพที่ 1) ซึ่งมีการแบ่งสีเส้นทาง ระบุชื่อสถานีอย่างชัดเจนและครบถ้วนตามที่ใช้บริการในปัจจุบัน รายละเอียดดังนี้
1. หมอชิต - สมุทรปราการ (สีเขียวอ่อน) (37.10 กม.)
2. หมอชิต - สะพานใหม่ - คูคต (สีเขียวอ่อน) (18.70 กม.)
3. สนามกีฬาแห่งชาติ - บางหว้า (สีเขียวเข้ม) (14 กม.)
4. บางซื่อ - หัวลำโพง (สีน้ำเงิน) (20 กม.)
5. บางซื่อ - ท่าพระ (สีน้ำเงิน) (13 กม.)
6. หัวลำโพง - บางแค (สีน้ำเงิน) (14 กม.)
7. บางใหญ่ - เตาปูน (สีม่วง) (23 กม.)
8. บางซื่อ - รังสิต (สีแดงเข้ม) (26.30 กม.)
9. บางซื่อ - ตลิ่งชัน (สีแดงอ่อน) (15.26 กม.)
10. กรุงธนบุรี - คลองสาน (สีทอง) (1.88 กม.)
และ 11. ARL พญาไท - สุวรรณภูมิ (สายท่าอากาศยาน) (28.70 กม.)
รวมทั้งมีแผนที่รถไฟฟ้าฉบับสมบูรณ์ครบทุกเส้นทาง (14 เส้นทาง ระยะทางรวม 553.41 กม 367 สถานี) (ภาพที่ 2)
ทั้งนี้ ปัจจุบันได้มีการเปิดใช้งานแอปพลิเคชัน “Bkk Rail” ซึ่งเป็นแอปพบิเคชันสำหรับการสืบค้นข้อมูลเส้นทางสถานีรถไฟฟ้า มีการแสดงแผนที่รถไฟฟ้าทั้งหมด ทั้งที่เปิดให้บริการแล้ว และยังไม่เปิดให้บริการ แสดงความคืบหน้าแผนงานรถไฟฟ้า แสดงข้อมูลสถานี ตารางเวลา สิ่งอำนวยความสะดวกในสถานี โดยหากต้องการเดินทางด้วยระบบรถไฟฟ้าแอปพลิเคชันสามารถคำนวนการค้นหาเส้นทาง โดยจะคำนวณมาให้ด้วยเงื่อนไข 3 แบบ คือ ราคาถูกที่สุด ระยะทางเร็วที่สุด และจำนวนสถานีที่น้อยที่สุด ซึ่งมีการรองรับรูปแบบการใช้ 2 ภาษา ได้แก่ ภาษาไทยและภาษาอังกฤษ และสามารถแสดงความคิดเห็นส่งมาถึงผู้พัฒนาได้ด้วย
ในการนี้ ขร. ขอเชิญชวนประชาชนดาวน์โหลดแอปพลิเคชัน “Bkk Rail” ผ่าน App stores หรือ Play store เพื่อใช้ประกอบในการตัดสินใจการเดินทางด้วยระบบรถไฟฟ้าในเขตกรุงเทพฯ และปริมณฑลต่อไป
ทั้งนี้ สามารถดาวน์โหลดแผนที่ได้ที่ลิงก์ :
https://www.eg.mahidol.ac.th/dept/clare/en/component/content/article/14-research/bangkok-metro-enhancement/104-bangkok-mass-trasit.html?Itemid=141
วันอังคารที่ 14 มิถุนายน 2565
ครม. เคาะ 338.80 ล้านบาท พัฒนากลุ่มจังหวัดอันดามัน  รองรับและดึงดูดนักท่องเที่ยวไทยและต่างประเทศ
ครม. เคาะ 338.80 ล้านบาท พัฒนากลุ่มจังหวัดอันดามัน  รองรับและดึงดูดนักท่องเที่ยวไทยและต่างประเทศ
วันที่ 14 มิถุนายน 2565 นาย ธนกร วังบุญคงชนะ โฆษกประจำสำนักนายกรัฐมนตรี อนุมัติ วงเงินจำนวน 338.80 ล้านบาท ใ ห้กลุ่มจังหวัดภาคใต้ฝั่งอันดามัน (จังหวัดสตูล ตรัง ภูเก็ต พังงา และกระบี่) จำนวน 6 โครงการ รายละเอียด ดังนี้
1. โครงการพัฒนาระบบบริการสุขภาพและอนามัยสิ่งแวดล้อมเกาะหลีเป๊ะรองรับการท่องเที่ยวนานาชาติ จังหวัดสตูล โดยเป็นการปรับปรุงอาคารของโรงพยาบาลเสริมสร้างสุขภาพตำบลบ้านเกาะหลีเป๊ะ ให้สามารถรองรับประชาชนในพื้นที่และนักท่องเที่ยวที่มีแนวโน้มเพิ่มขึ้นได้ รวมทั้งเป็นการจัดหาครุภัณฑ์ทางการแพทย์วงเงิน 80.75 ล้านบาท
2. โครงการพัฒนาศูนย์เรียนรู้อนุรักษ์ฟื้นฟูพะยูนและสัตว์ทะเลหายาก จังหวัดตรัง เป็นการปรับปรุงศูนย์เรียนรู้ อนุรักษ์ฟื้นฟูพะยูนและสัตว์ทะเลหายาก จังหวัดตรังให้มีความทันสมัยและดึงดูดนักท่องเที่ยวเพิ่มมากขึ้น ด้วยการใช้เทคโนโลยีสมัยใหม่เข้ามาผสมผสาน รวมทั้งปรับปรุงศูนย์อนุบาลสัตว์น้ำด้วย วงเงิน 68.80 ล้านบาท
3. โครงการ Phuket Health Sandbox จังหวัดภูเก็ต เป็นการจัดทำแพลตฟอร์มออนไลน์สำหรับให้บริการด้านสุขภาพ ทั้งการให้คำปรึกษา เรียกรถพยาบาล ดูประวัติการรักษาของตนเอง รวมทั้งการจัดตั้ง Digital Health Post เพื่อ
เป็นจุดสำหรับตรวจสุขภาพเบื้องต้นและพบหมอทางออนไลน์ด้วย วงเงิน 25.25 ล้านบาท
4. โครงการศูนย์กลางการท่องเที่ยวและนันทนาการชายฝั่งแห่งเมืองพังงา จังหวัดพังงา เป็นการก่อสร้างอาคารศูนย์กลางการท่องเที่ยวและลานกิจกรรมนันทนาการ เช่น ลานกิจกรรม ทางวิ่ง ทางเท้า เป็นต้น เพื่อให้เป็นสถานที่รองรับการจัดกิจกรรมต่าง ๆ รวมทั้งเป็นสถานที่พักผ่อนหย่อนใจของประชาชนและนักท่องเที่ยวด้วย วงเงิน 80.00 ล้านบาท
5. โครงการปรับปรุงท่าเทียบเรือโดยสาร – ท่องเที่ยวปากคลองจิหลาด จังหวัดกระบี่ เป็นการปรับปรุงท่าเทียบเรือและอาคารที่ใช้สำหรับรองรับผู้โดยสารและนักท่องเที่ยวให้มีสิ่งอำนวยความสะดวกที่ครบครัน รวมทั้งรองรับต่อผู้ใช้บริการทุกประเภท โดยเฉพาะผู้ใช้บริการที่เป็นผู้พิการ วงเงิน 35.00 ล้านบาท
6. โครงการพัฒนาแหล่งสปาวารีบำบัดน้ำพุร้อนคลองท่อมเมืองสปา จังหวัดกระบี่ เป็นการปรับปรุงและพัฒนาสปาวารีบำบัดน้ำพุร้อนคลองท่อมให้มีภูมิทัศน์ที่สะอาด สวยงาม เพื่อดึงดูดนักท่องเที่ยวมากขึ้น รวมทั้งปรับปรุงให้ยังคงมีสภาพเดิมเป็นไปตามธรรมชาติด้วย วงเงิน 49.00 ล้านบาท
โฆษกประจำสำนักนายกรัฐมนตรี ยังกล่าวถึงทั้ง 6 โครงการว่า ทั้งหมดมีวัตถุประสงค์ที่ใกล้เคียงกัน คือ เพื่อรองรับและดึงดูดนักท่องเที่ยวทั้งชาวไทยและชาวต่างประเทศที่มีแนวโน้มเพิ่มขึ้นในอนาคต ซึ่งสอดคล้องกับการคาดการณ์ของการท่องเที่ยวแห่งประเทศไทย โดยในช่วงฤดูท่องเที่ยว (Low season) ตั้งแต่พฤษภาคม- กันยายน 65 นี้จะมีนักท่องเที่ยวต่างชาติที่เดินทางมาในประเทศไทย ไม่น้อยกว่า 500,000 คน/เดือน สูงกว่าเป้าหมายก่อนนั้นตั้งไว้เพียง 300,000 คน/เดือน และในช่วงฤดูท่องเที่ยว (high season) ตั้งแต่ปลายตุลาคม-ธันวาคม 65 นี้คาดว่าจะมีนักท่องเที่ยวต่างชาติมากกว่า 1,000,000 คน/เดือน โดยจะเป็นการส่งเสริมการท่องเที่ยวไทยผ่านโครงการต่างๆ เหล่านี้ ช่วยดึงดูดนักท่องเที่ยวเพิ่มรายได้ให้กับประชาชนในพื้นที่ด้วย ซึ่งเป็นการดำเนินตามที่คณะรัฐมนตรีได้เคยมีมติไว้แล้ว เมื่อวันที่ 16 พฤศจิกายน 64 ในการประชุม ครม. สัญจร จังหวัดกระบี่
วันอาทิตย์ที่ 12 ธันวาคม 2564
โฆษกรัฐบาลเผย ความคืบหน้าระบบรางในเมือง เปิดให้บริการรถไฟฟ้าแล้ว 11 สาย  211.94  กิโลเมตร
โฆษกรัฐบาลเผย ความคืบหน้าระบบรางในเมือง เปิดให้บริการรถไฟฟ้าแล้ว 11 สาย  211.94  กิโลเมตร 137 สถานี  “นายก” เร่งเดินหน้ายกระดับโลจิสติกส์เมืองและภูมิภาค เพิ่มขีดความสามารถการแข่งขัน
วันนี้ 12 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เผยความคืบหน้าภาพรวมความสำเร็จการเปิดบริการ รถไฟฟ้าเพิ่มเติมอีก 2 สาย ได้แก่ รถไฟฟ้าชานเมืองสายสีแดงเข้ม (บางซื่อ-รังสิต) และสายสีแดงอ่อน (บางซื่อ-ตลิ่งชัน) ซึ่งเริ่มเปิดให้ทดลองใช้บริการเมื่อเดือน ส.ค. ที่ผ่านมา และเปิดอย่างเป็นทางการไปเมื่อปลายเดือนพฤศจิกายนที่ผ่านมา ณ ตอนนี้ มีรถไฟฟ้าที่เปิดบริการแล้วทั้งหมด 11 สาย รวมระยะทาง 211.94  กิโลเมตร  จำนวน137 สถานี  นอกจากนี้ ยังมีโครงการรถไฟฟ้าสายสีชมพู ช่วงแคราย-มีนบุรี ระยะทาง 34.50 กม. วงเงินลงทุน 50,970.63 ลบ. ที่ปัจจุบันอยู่ระหว่างก่อสร้าง โดยภาพรวมก่อสร้างไปแล้ว 81.94% คาดว่าจะเปิดให้บริการในปี 2565   ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ผลักดันให้การลงทุนและการก่อสร้างโครงสร้างพื้นฐานด้านระบบรางของประเทศไทย ซึ่งเป็นส่วนหนึ่งในการพัฒนาโครงสร้างพื้นฐานและให้บริการคมนาคมขนส่งเพื่อขับเคลื่อนการพัฒนาเศรษฐกิจ สังคม ยกระดับคุณภาพชีวิตของประชาชน ตลอดจนความมั่นคงของประเทศ โดยมีโครงการด้านการโครงข่ายรถไฟฟ้าในเขตกรุงเทพฯ และปริมณฑล จำนวน 14 สายทาง ระยะทาง 547.65 กม. อยู่ระหว่างก่อสร้าง 5 โครงการ (112.20 กม.) อยู่ระหว่างประกวดราคา 2 โครงการ (37 กม.) อยู่ระหว่างดำเนินการ PPP 6 โครงการ (93.59 กม.) อยู่ระหว่างเตรียมความพร้อมโครงการ 10 โครงการ (98.68 กม.)
นายธนกร กล่าวว่า นอกจากนี้ รัฐบาลยังเดินหน้าพัฒนาระบบรางในภูมิภาครวม 6 จังหวัด (81.55 กม.) อาทิ โครงการระบบขนส่งสาธารณะ จ .เชียงใหม่ สายสีแดง ช่วงโรงพยาบาลนครพิงค์ – แยกแม่เหียะสมานสามัคคี  /โครงการระบบขนส่งสาธารณะ จ.ภูเก็ต ช่วงท่าอากาศยานนานาชาติภูเก็ต-ห้าแยกฉลอง /โครงการระบบขนส่งสาธารณะ จ.นครราชสีมา สายสีเขียว ช่วงตลาดเซฟวัน-สถานคุ้มครองและพัฒนาอาชีพบ้านนารีสวัสดิ์  /โครงการระบบขนส่งสาธารณะ จ.พิษณุโลก สายสีแดง ช่วงมหาวิทยาลัยพิษณุโลก-ห้างสรรพสินค้าเซ็นทรัลพิษณุโลก โครงการระบบขนส่งสาธารณะ หาดใหญ่ จ.สงขลา (Monorail) ช่วงคลองหวะ-สถานีรถตู้ โครงการระบบขนส่งสาธารณะ จ.ขอนแก่น (Light Rail Transit : LRT)  สายสีแดง ช่วงสำราญ-ท่าพระ โดยส่วนใหญ่อยู่ระหว่างศึกษาความเหมาะสมและออกแบบการก่อสร้าง และอยู่ระหว่างดำเนินการ PPP ในส่วนของโครงการรถไฟความเร็วสูง อยู่ระหว่างก่อสร้าง จำนวน 2 โครงการ 473 กม. วงเงินลงทุนรวม 403,957.36 ล้านบาท ได้แก่ กรุงเทพฯ -นครราชสีมา (253 กม.) และรถไฟความเร็วสูงเชื่อมสามสนามบิน (220 กม.) อยู่ระหว่างเตรียมขออนุมัติโครงการ (2565) จำนวน 1 โครงการ 355 กม.วงเงินลงทุน 252,347.59 ล้านบาท นครราชสีมา-หนองคาย (355กม.)
“การพัฒนาโครงสร้างพื้นฐานและระบบคมนาคมขนส่งของไทยโดยเฉพาะระบบรางเป็นไปตามวิสัยทัศน์ของท่านนายกฯ ที่สอดคล้องแผนยุทธศาสตร์ชาติ 20 ปี (ปี 2560-2579)  โดย 7 ปีที่ผ่านมาพ.ศ.2557- 2563 รัฐบาลพลเอก ประยุทธ์ จันทร์โอชา ได้มีการลงทุนในระบบรางรวม 1,508,648 ล้านบาท โดยนายกรัฐมนตรีได้กำชับให้เร่งรัดให้ดำเนินการตามแผนงาน ขณะเดียวกันให้ศึกษาความเป็นไปได้ในการขยายโครงการใหม่ๆเพิ่มเติมให้เกิดการเชื่อมต่อทางคมนาคมขนส่งที่ไร้รอยต่อ เพื่อยกระดับให้ไทยเป็นศูนย์กลางเชื่อมต่อคมนาคมขนส่งทั้งในประเทศและในภูมิภาค ขับเคลื่อนเศรษฐกิจไทย ประชาชนมีคุณภาพชีวิตที่ดีขึ้น” นายธนกร กล่าว///
วันเสาร์ที่ 21 พฤษภาคม 2565
“ชัยวุฒิ”ชื่นชม ทีมฟุตซอลไทย คว้า 1ทองซีเกมส์ ให้คนไทยชื่นใจ
“ชัยวุฒิ”ชื่นชม ทีมฟุตซอลไทย คว้า 1ทองซีเกมส์ ให้คนไทยชื่นใจ
นายชัยวุฒิธนาคมนานุสรณ์รัฐมนตรีว่าการกระทรวงดิจิทัลเพื่อเศรษฐกิจเเละสังคมเปิดเผยภายหลังจากชมการเเข่งขันฟุตซอลนัดชิงชนะเลิศระหว่างไทยกับเวียดนามณฮานัมยิมเนเซียมประเทศเวียดนามซึ่งไทยเอาชนะไปได้2-0โดยนายชัยวุฒิ กล่าวว่าเกมส์ในวันนี้ทัพนักกีฬาไทยทำได้ดีเยี่ยมในฐานะคนไทยรู้สึกภาคภูมิใจกับชัยชนะครั้งนี้เเละขอชื่นชมทัพนักเตะไทยทุกคนตลอดจน นายอดิศักดิ์เบ็ญจศิริวรรณอุปนายกสมาคมกีฬาฟุตบอลแห่งประเทศไทยในฐานะประธานพัฒนาฟุตซอลเเห่งชาติ นายสุทินบัวตูมผู้จัดการทีมฟุตซอลทีมชาติไทยและนายคาร์ลอสเซซาร์นูเนซกาโก้หัวหน้าโค้ช ที่ได้ทุ่มเทเเละพัฒนานักเตะจนได้รับชัยชนะนำมาสู่การสร้างความสุขเเละรอยยิ้มให้กับคนไทยในวันนี้
**************
วันพุธที่ 13 ตุลาคม 2564
ผู้บริหาร ข้าราชการ บุคลากร สธ. วางพวงมาลาถวายราชสักการะพระบรมชนกาธิเบศร เนื่องในวันคล้ายวันสวรรคต 13 ตุลาคม
ผู้บริหาร ข้าราชการ บุคลากรกระทรวงสาธารณสุข วางพวงมาลาถวายราชสักการะพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันสวรรคต 13 ตุลาคม 2564
ผู้บริหาร ข้าราชการ บุคลากรกระทรวงสาธารณสุข วางพวงมาลาถวายราชสักการะพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในวันคล้ายวันสวรรคต13 ตุลาคม 2564
วันนี้ (13 ตุลาคม 2564) ที่บริเวณโถงชั้น 1 ตึกสำนักงานปลัดกระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุขนำคณะผู้บริหาร วางพวงมาลาถวายราชสักการะพระบาทสมเด็จพระบรมชนกาธิเบศร มหาภูมิพลอดุลยเดชมหาราชบรมนาถบพิตร เนื่องในวันคล้ายวันสวรรคต13 ตุลาคม 2564
ดร.สาธิต ได้กล่าวน้อมรำลึกถึงพระมหากรุณาธิคุณ ว่า ตลอดระยะเวลากว่า70 ปีแห่งรัชสมัยพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงมีพระเมตตาที่ได้ทรงทุ่มเทกำลังพระวรกายและกำลังพระปัญญา ปฏิบัติพระราชกรณียกิจนานัปการเพื่อประโยชน์สุขแห่งปวงพสกนิกร โครงการในพระราชดำริน้อยใหญ่ก่อให้เกิดประโยชน์อย่างอเนกอนันต์แก่ประเทศชาติ ได้พระราชทานหลักปรัชญาของเศรษฐกิจพอเพียง เพื่อเป็นแนวทางให้อาณาประชาราษฎร์ได้ดำเนินชีวิตโดยใช้ความรู้และสติปัญญาเป็นภูมิคุ้มกัน อีกทั้งยังก่อให้เกิดประโยชน์แก่ประชาชนของประเทศต่างๆ ที่ได้น้อมนำแนวทางพระราชทานไปปฏิบัติ พระเกียรติคุณแผ่ไพศาลขจรขจายไปทั่วทิศานุทิศ
ทั้งนี้บุคลากรของกระทรวงสาธารณสุขทุกคนจักน้อมนำแนวทางพระราชดำริที่ได้พระราชทานไว้ เป็นเครื่องยึดเหนี่ยวในการปฏิบัติหน้าที่ด้านการแพทย์และการสาธารณสุขให้เกิดประโยชน์สูงสุดแก่ประเทศชาติและประชาชนสืบไป
*********************************** 13 ตุลาคม 2564
วันจันทร์ที่ 20 มิถุนายน 2565
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ลงพื้นที่สำรวจตลาด เมื่อวันอาทิตย์ที่ 19 มิถุนายน 2565 ณ ห้าง Kronan (โครนาน) เมืองเรคยาวิก ประเทศไอซ์แลนด์
นายจุรินทร์ กล่าวว่า ห้างโครนานเป็นซุปเปอร์มาร์เก็ตที่ใหญ่เป็นอันดับ 2 ของประเทศไอซ์แลนด์ ซึ่งมี 23 สาขาทั่วประเทศ ซึ่งนำเข้าสินค้าจากเอเชียหลายรายการ ทั้งจีน เวียดนามและไทย  สำหรับสินค้าจากประเทศไทยยังน้อยเพราะต้องนำเข้าผ่านเทรดเดอร์จากอังกฤษ
เยอรมันและเนเธอร์แลนด์เป็นต้น และมีผลไม้เพียงชนิดเดียว คือ มะพร้าวทั้งลูกที่ปอกแล้ว ส่วนที่เหลือเป็นซอสปรุง มีทั้งซอสศรีราชา น้ำจิ้มไก่ เครื่องแกง น้ำปลา รวมทั้งอาหารสำเร็จรูปพร้อมทานแช่แข็ง เช่น ข้าวแกงเขียวหวาน ข้าวผัดเปรี้ยวหวานไก่ ข้าวแกงไก่ เป็นต้น ซึ่งถือว่ารายการทั้งหมดยังไม่มากและคนไอซ์แลนด์ยังรู้จักอาหารไทยสำเร็จรูปไม่มากนัก ถือว่าเป็นโอกาสสำคัญที่เราจะพยายามเปิดตลาดสินค้าไทย โดยให้สามารถนำเข้าจากผู้ส่งออกและผู้ผลิตของเราโดยตรงไม่ผ่านเทรดเดอร์จากอังกฤษ เนเธอร์แลนด์หรือเยอรมัน ขณะนี้ได้มีการเจรจากับผู้บริหารโครนานเรียบร้อยแล้ว จะนำเข้าจากเรามากขึ้น กรมส่งเสริมการค้าระหว่างประเทศจะจัดไปเมืองไทยดูรายการสินค้าทั้งหมดในเมืองไทยที่กระทรวงพาณิชย์เป็นผู้จัดให้ นอกจากนั้นจะจัดจับคู่เจรจาธุรกิจในอนาคตด้วย โดยผู้นำเข้าของไอซ์แลนด์ไปพบกันผ่านระบบออนไลน์กับผู้ผลิตและผู้ส่งออกอาหารจากเมืองไทยและอนุญาตให้จัด In-Store Promotion ที่ห้างโครนานด้วย
“จะเป็นโอกาสทองสำหรับการส่งออกสินค้าไทยโดยเฉพาะสินค้าอาหารหลากหลายรูปแบบมายังห้างโครนาน 23 สาขาทั่วประเทศต่อไป หวังว่าจะนำเข้าอาหารไทยมากขึ้น สินค้าที่ขายดี เช่น ซอสปรุงรส น้ำกะทิและอาหารสำเร็จรูปแช่แข็ง เป็นต้น และที่สำคัญที่นี่เน้นอาหารออร์แกนิก เพราะคนที่นี่สนใจเรื่องสุขภาพ อาหารด้านสุขภาพทั้งหมดจะเป็นช่องทางตลาดสำคัญสำหรับเราที่ไอซ์แลนด์”รองนายกรัฐมนตรีและรัฐมนตรีว่าการกระทรวงพาณิชย์กล่าว
วันพุธที่ 10 พฤศจิกายน 2564
​โฆษกรัฐบาล เผย "นายกฯ" แนะประชาชน เลือกซื้อชุดตรวจ ATK ที่ได้มาตรฐาน ผ่านการรับรองจาก อย. ขณะที่สธ. เร่งจัดการชุดตรวจปลอม พร้อมแนะแพทย์ในสถานพยาบาลตรวจสอบเวชภัณฑ์ก่อนให้บริการ
​โฆษกรัฐบาล เผย "นายกฯ" แนะประชาชน เลือกซื้อชุดตรวจ ATK ที่ได้มาตรฐาน ผ่านการรับรองจาก อย. ขณะที่สธ. เร่งจัดการชุดตรวจปลอม พร้อมแนะแพทย์ในสถานพยาบาลตรวจสอบเวชภัณฑ์ก่อนให้บริการแก่ประชาชน
นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความเป็นห่วงพร้อมแนะนำให้ประชาชนเลือกซื้อชุดตรวจ ATK ที่ได้มาตรฐาน ผ่านการรับรองโดยสำนักงานคณะกรรมการอาหารและยา (อย.) เนื่องจากปัจจุบันสามารถหาซื้อชุดตรวจ ATK ได้ทั่วไปตามร้านขายยาและออนไลน์ ล่าสุด อย. จึงได้ร่วมกับแพลตฟอร์มซื้อของออนไลน์ อาทิ Shopee / Lazada / HDmall.co.th เพื่อสร้างความมั่นใจกับประชาชน ในการซื้อชุดตรวจ ATK ที่จะสั่งซื้อ ว่าได้รับอนุญาตอย่างถูกต้องและได้มาตรฐานทั้งตัวผลิตภัณฑ์และการโฆษณา ขณะเดียวกันองค์การเภสัชกรรมได้จัดทำโครงการ ATK คุณภาพเพื่อสังคมไทย เพื่อให้ประชาชนได้เข้าถึงการซื้อชุดตรวจ ATK โดยง่ายและเป็นชุดตรวจที่มีคุณภาพ ผ่านมาตรฐานการรับรองของ อย. อีกด้วย
โฆษกประจำสำนักนายกรัฐมนตรี กล่าวอีกว่า นายกรัฐมนตรีได้มอบหมายให้รองนายกรัฐมนตรีและรัฐมนตรีว่าการกระทรวงสาธารณสุขช่วยติดตามตรวจสอบหากมีการขายชุดตรวจ ATK ที่ไม่ได้มาตรฐาน เพื่อนำมาดำเนินคดีทางกฎหมาย เพื่อความปลอดภัยของประชาชน ล่าสุดกรมสนับสนุนบริการสุขภาพ (สบส.) ยังขอความร่วมมือให้บุคลากรทางการแพทย์ในโรงพยาบาล สถานพยาบาลต่าง ๆ ตรวจสอบที่มาของเวชภัณฑ์หรือวัคซีนที่จะนำมาบริการให้แก่ประชาชนอย่างเข้มงวด ด้วย
..................................
วันเสาร์ที่ 15 มกราคม 2565
กระทรวงเกษตรฯ เปิดการฝึกอบรมหลักสูตรวิทยาการเกษตรระดับสูง (วกส.) รุ่นที่ 1
กระทรวงเกษตรฯ เปิดการฝึกอบรมหลักสูตรวิทยาการเกษตรระดับสูง (วกส.) รุ่นที่ 1 มุ่งเป้าเพิ่ม GDP ภาคการเกษตร ไทย เร่งสร้างเครือข่ายผู้นำภาครัฐ เอกชน เกษตรกร และภาคประชาชน ยกระดับเศรษฐกิจการเกษตร ด้วยเทคโนโลยีสมัยใหม่
เมื่อวันที่14มกราคม2565กระทรวงเกษตรและสหกรณ์ด้วยพิธีเปิดการฝึกอบรมหลักสูตรวิทยาการเกษตรระดับสูง(วกส.)รุ่นที่1 (Agriculture and Cooperatives Executive Program : ACE)ณศูนย์น้ำอัจฉริยะกรมชลประทาน(สามเสน)โดยดร.จรัลธาดากรรณสูตองคมนตรีในพระบาทสมเด็จพระเจ้าอยู่หัวมหาวชิราลงกรณบดิทรเทพยวรางกูรเป็นประธานพิธีเปิดการอบรมและปาฐกถาพิเศษในหัวข้อ“กษัตริย์นักเกษตร”ดร.เฉลิมชัยศรีอ่อนรัฐมนตรีว่าการกระทรวงเกษตรและสหกรณ์ได้ปาฐกถาพิเศษเปิดการฝึกอบรมหลักสูตรวิทยาการเกษตรระดับสูง(วกส.)รุ่นที่1และคุณธนินท์เจียรวนนท์ประธานอาวุโสเครือเจริญโภคภัณฑ์ปาฐกถาพิเศษVision from Leader:
ดร.ทองเปลวกองจันทร์ปลัดกระทรวงเกษตรและสหกรณ์กล่าวถึงวัตถุประสงค์การจัดหลักสูตรวกสที่เริ่มต้นจากการลงนามMOUบันทึกข้อตกลงความร่วมมือ3หน่วยงานได้แก่1.สำนักงานปลัดกระทรวงเกษตรและสหกรณ์2.มูลนิธิเกษตราธิการและ3.สำนักงานพัฒนาการวิจัยการเกษตร(องค์การมหาชน)และได้อธิบายถึงสาระสำคัญของหลักสูตรวกสที่ครอบคลุม6มิติการเรียนรู้ได้แก่1. Agriculture and Cooperatives Landscape 2. Agricultural Market Mechanisms 3. Technology and Innovation 4. Current Issues for Agriculture Development 5. Research for the Futureและ6. Leadership and Sustainability
พร้อมแสดงความยินดีกับผู้เข้ารับการฝึกอบรมวกสรุ่นที่1จำนวน96คน(เข้าร่วมอบรมแบบHybridทั้งOn SiteและOn Line )ภายใต้มาตรการป้องกันโควิด19อย่างเคร่งครัด
วันพฤหัสบดีที่ 23 มิถุนายน 2565
ถึงคิวอีสานใต้ กระทรวงเกษตรฯ จัดงานวันข้าวและชาวนาแห่งชาติ
ขนขบวนเทคโนโลยีอัจฉริยะและนวัตกรรมลดต้นทุนการผลิตมาโชว์ภายในงาน เพื่อเผยแพร่ความรู้แก่ชาวนาและผู้สนใจ
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานเปิดงานรณรงค์ถ่ายทอดเทคโนโลยีการผลิตข้าวระดับเขตภาคตะวันออกเฉียงเหนือ เนื่องในวันข้าวและชาวนาแห่งชาติ ประจำปี 2565 ภายใต้แนวคิดงาน “๙๐ พรรษา ชาวนาวิถีใหม่ ๙ ไกลด้วยพระบารมี” ที่จัดขึ้นระหว่างวันที่ 23 - 25 มิถุนายน 2565 โดยมีนางสาวนนทิชา วรรณสว่าง รองอธิบดีกรมการข้าว นายกฤษ อุตตมะเวทิน รองอธิบดีกรมการข้าว และผู้บริหารหน่วยงานในสังกัดกระทรวงเกษตรฯ เข้าร่วม ณ ศูนย์วิจัยข้าวอุบลราชธานี จังหวัดอุบลราชธานี ว่า กระทรวงเกษตรและสหกรณ์ โดยกรมการข้าว จัดงานดังกล่าวขึ้นเพื่อเป็นการเผยแพร่องค์ความรู้ด้านข้าวแก่ชาวนาและผู้สนใจทั่วไป นำเสนอเทคโนโลยีและนวัตกรรมในการผลิตข้าว รวมถึงผลงานของกรมการข้าวด้านอื่น ๆ ที่ดำเนินการในรอบปีที่ผ่านมา โดยให้ความสำคัญด้านการวางแผนการผลิต ระบบการผลิต และการบริหารจัดการเพิ่มประสิทธิภาพการผลิต ซึ่งจะนำไปสู่ความมั่นคงแก่ชาวนา รวมทั้งเป็นการเชิดชูเกียรติ และสร้างขวัญกำลังใจให้กับชาวนา ในฐานะผู้ผลิตอาหารหลักให้กับประชาชนทั้งประเทศ นอกจากนี้ ยังเป็นช่องทางให้ชาวนาได้แลกเปลี่ยนความรู้ ความคิดเห็น และประสบการณ์กับหน่วยงานราชการ เอกชน และชาวนาด้วยกัน
“การจัดงานรณรงค์ถ่ายทอดเทคโนโลยีการผลิตข้าวฯ ถือเป็นการแสดงวัฒนธรรมด้านข้าว ภูมิปัญญาท้องถิ่น และเทคโนโลยีสมัยใหม่ เพื่อสร้างการเรียนรู้ของเกษตรกรและเจ้าหน้าที่ เกษตรกรสามารถปรับเปลี่ยนวิธีการผลิตข้าวให้เหมาะสม ทำให้เกิดประสิทธิผลสูงสุด ซึ่งจะเป็นแนวทางหนึ่งในการที่จะเพิ่มศักยภาพการผลิตข้าวของชาวนาให้เข้มแข็งยิ่งขึ้น ตามหลักการพึ่งพาตนเอง และทำให้อาชีพการทำนามีความยั่งยืน ก่อให้เกิดความมั่นคงแก่เกษตรกรต่อไป” นายอลงกรณ์ กล่าว
สำหรับรูปแบบการจัดงานในครั้งนี้ มีการแสดงนิทรรศการเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชพันปีหลวง, ในหลวงรัชกาลที่๙ และในหลวงรัชกาลที่10 อีกทั้งความหลากหลายของพันธุ์ข้าวที่นิยมปลูกในภาคตะวันออกเฉียงเหนือ นิทรรศการเชิดชูเกษตรกรและสถาบันเกษตรกรดีเด่นระดับชาติ และระดับเขต นิทรรศการการแสดงประเพณีวัฒนธรรม และวิถีชีวิตชาวนา มีการแสดงผลิตภัณฑ์แปรรูปจากข้าว มีการจัดจำหน่ายสินค้าของกลุ่มเกษตรกร มีการเสวนาในหัวข้อ “ชาวนายุคใหม่ ก้าวไกลด้วยเทคโนโลยี และกิจกรรมเข้าฐานเรียนรู้ด้านการผลิตข้าว
วันอังคารที่ 5 กรกฎาคม 2565
รปอ.จุลพงษ์ ร่วมหารือกับคณะภาคเอกชนซาอุดีอาระเบียจากหอการค้ามณฑลริยาด
รปอ.จุลพงษ์ ร่วมหารือกับคณะภาคเอกชนซาอุดีอาระเบียจากหอการค้ามณฑลริยาด
วันนี้ (5 กรกฎาคม 2565) นายจุลพงษ์ ทวีศรี รองปลัดกระทรวงอุตสาหกรรม ร่วมหารือกับ นาย Krayem Alenzi กรรมการและหัวหน้าคณะภาคเอกชนซาอุดีอาระเบียจากหอการค้ามณฑลริยาดพร้อมคณะ เพื่อเจรจาเกี่ยวกับแนวทางความร่วมมือทางด้านการค้าและอุตสาหกรรมระหว่างไทยและซาอุดีอาระเบีย ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
โดยครั้งนี้ถือเป็นการเยือนไทยอย่างเป็นทางการครั้งแรกของคณะภาคเอกชนซาอุดีอาระเบีย ซึ่งฝ่ายซาอุดีอาระเบียแสดงความสนใจเป็นอย่างยิ่งที่จะสร้างความร่วมมือกับกระทรวงอุตสาหกรรมและผู้ประกอบการไทยในอุตสาหกรรมด้านต่างๆ ได้แก่ อุตสาหกรรมยานยนต์ไฟฟ้า อุตสาหกรรมแปรรูปอาหาร อาหารสัตว์ อุตสาหกรรมด้านแร่ธาตุ ฯลฯ โดยรัฐบาลซาอุดีอาระเบีย มีมาตรการสนับสนุนการลงทุนด้านอุตสาหกรรมในเรื่องที่ดินและเครื่องจักร และเชื้อเชิญให้มีการหารือกันของภาคเอกชนไทยและซาอุดีอาระเบีย เพื่อแสวงหาโอกาสในการลงทุนและทำธุรกิจร่วมกันต่อไปในอนาคต